b'\n_START_ARTICLE_\nGary Sinise\n_START_SECTION_\nUra\n_START_PARAGRAPH_\nVuonna 1974 Sinise ja kaksi h\xc3\xa4nen yst\xc3\xa4v\xc3\xa4\xc3\xa4ns\xc3\xa4, Terry Kinney ja Jeff Perry, perustivat Illinois\xe2\x80\x99ssa Steppenwolf-teatterin (Steppenwolf Theatre Company). Heid\xc3\xa4n lis\xc3\xa4kseen teatterissa vaikuttivat sen alkuaikoina muun muassa n\xc3\xa4yttelij\xc3\xa4t Joan Allen, John Malkovich ja Laurie Metcalf. Sinise toimi teatterissa paitsi n\xc3\xa4yttelij\xc3\xa4n\xc3\xa4, my\xc3\xb6s ohjaajana ja taiteellisena johtajana. Vuonna 1983 h\xc3\xa4net palkittiin Obie-palkinnolla ohjausty\xc3\xb6st\xc3\xa4\xc3\xa4n Steppenwolfin produktiossa Sam Shepardin n\xc3\xa4ytelm\xc3\xa4st\xc3\xa4 True West. Vuotta my\xc3\xb6hemmin h\xc3\xa4n esiintyi John Malkovichin kanssa PBS:n American Playhouse -sarjassa esitetyss\xc3\xa4 versiossa tuosta n\xc3\xa4ytelm\xc3\xa4st\xc3\xa4. My\xc3\xb6hemm\xc3\xa4ll\xc3\xa4 teatteriurallaan Sinise on ollut kolmesti ehdolla Tony-palkinnon saajaksi, kerran ohjaajana ja kahdesti n\xc3\xa4yttelij\xc3\xa4n\xc3\xa4._NEWLINE_Vuonna 1988 sai ensi-iltansa Sinisen ensimm\xc3\xa4inen elokuvaohjaus Vaaran mailit. Nelj\xc3\xa4 vuotta my\xc3\xb6hemmin h\xc3\xa4n ohjasi John Steinbeckin romaaniin perustuvan elokuvan Hiiri\xc3\xa4 ja ihmisi\xc3\xa4, jossa esitti itse toista p\xc3\xa4\xc3\xa4osaa, George Miltonia, John Malkovichin ollessa Lennie Small. Kahden elokuvan ja teatterin\xc3\xa4ytelmien lis\xc3\xa4ksi Sinise on ohjannut my\xc3\xb6s muutamia jaksoja televisiosarjoihin Murharyhm\xc3\xa4, Kolkyt ja risat ja China Beach._NEWLINE_Ensimm\xc3\xa4inen teatterielokuva, jossa Sinise n\xc3\xa4ytteli, oli vuonna 1992 ilmestynyt Tahdon voitto. Vuonna 1994 h\xc3\xa4n esitti luutnantti Dan Tayloria elokuvassa Forrest Gump ja sai roolity\xc3\xb6st\xc3\xa4\xc3\xa4n Oscar-ehdokkuuden sarjassa paras miessivuosa. Vuonna 1995 h\xc3\xa4n esitti presidentti Harry S. Trumania televisioelokuvassa Truman ja sai suorituksestaan Golden Globen sarjassa paras miesp\xc3\xa4\xc3\xa4osa minisarjassa tai televisioelokuvassa. Vuonna 1998 h\xc3\xa4n sai Emmy-palkinnon samassa kategoriassa roolity\xc3\xb6st\xc3\xa4\xc3\xa4n George Wallacena televisioelokuvassa George Wallace._NEWLINE_Edell\xc3\xa4 mainittujen lis\xc3\xa4ksi Sinise on n\xc3\xa4ytellyt muun muassa elokuvissa Apollo 13 (1995), jossa h\xc3\xa4n esitti astronautti Ken Mattinglya, Ransom \xe2\x80\x93 lunnaat (1996), Vihre\xc3\xa4 maili (1999) ja Pelin henki (2000). Vuosina 2004\xe2\x80\x932013 h\xc3\xa4n esitti p\xc3\xa4\xc3\xa4henkil\xc3\xb6 Mac Tayloria CBS:n televisiosarjassa C.S.I. New York. H\xc3\xa4n toimi my\xc3\xb6s sarjan tuottajana. Vuosina 2016\xe2\x80\x932017 h\xc3\xa4n esitti p\xc3\xa4\xc3\xa4henkil\xc3\xb6 Jack Garrettia CBS:n televisiosarjassa Criminal Minds: Beyond Borders. Vuotta aiemmin h\xc3\xa4n esitti samaa hahmoa alkuper\xc3\xa4isen Criminal Minds -sarjan jaksossa \xe2\x80\x9dBeyond Borders\xe2\x80\x9d._NEWLINE_Vuodesta 2003 alkaen Sinise on ollut mukana Lt. Dan Band -nimisess\xc3\xa4 coveryhtyeess\xc3\xa4, joka on esiintynyt muun muassa USO:n (United Service Organizations) kiertueilla. Sinise on yhtyeen basisti. Yhtye on nimetty h\xc3\xa4nen Forrest Gumpissa esitt\xc3\xa4m\xc3\xa4ns\xc3\xa4 hahmon (luutnantti Dan) mukaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSinise on ollut vuodesta 1981 naimisissa n\xc3\xa4yttelij\xc3\xa4 Moira Harrisin kanssa. Pariskunnalla on kolme lasta, tytt\xc3\xa4ret Sophie (s. 1988) ja Ella (s. 1992) sek\xc3\xa4 poika McCanna (s. 1990).'